Captain Boom

Si Captain Boom ay isang kathang-isip na karakater sa komiks na lumalaban sa krimen na nilikha ni Mars Ravelo at ginuhit ng kanyang anak na si Ric Ravelo. Unang lumabas si Captain Boom sa United Komiks ng PSG Publising House noong 1966. Nang naipakilala ang karakter sa telebisyon, pinalitan ang pangalan niya sa  Kapitan Boom na tinagalog ang salitang Ingles na captain.

Balangkas ng karakter

Si Captain Boom ay superhero na lumalaban sa krimen na nakakalipad at may isang higit-sa-taong bilis. Mayroon din siyang pinahusay na pandinig at may kakayahan din siya lumikha ng sonic shield (sonikong pananggalang) at sonic roar (sonikong ugong). Wala siyang higit-sa-taong lakas ngunit kapag gumagawa ng sonic shield sa kanyang kamao at suntukin ang isang sasakyan, maaring mayupi ito na hindi nasusugatan ang kanyang kamao. Nanggagaling ang kanyang kapangyarihan sa pamamagitan ng sonikong paraan. Mayroon siyang kakayahang lumipad dahil sa paglikha ng daluyong ng tunog at sa gayon, hindi siya makakalipad sa kalawakan dahil walang tunog doon.

Ang kanyang kasuutan ay binubuo ng pulang terno na may tatlong bituing sagisag sa kanyang dibdib at isang bughaw na kapa. Ang kanyang lola ang unang tumahi ng kanyang kasuutan gamit ang pulang damit at pantalon kasama ang panyo na may mga butas na nagsisilbing maskara.

Sa ibang midya

Noong 2008, tinanghal ang karakter ni Captain Boom sa Komiks Presents: Kapitan Boom, isang seryeng pantelebisyon na umere sa ABS-CBN. Napalitan ang pangalan sa "Kapitan Boom" at ginampanan ito ni Jon Avila. Ang kanyang alter-ego na si Lance Mercado ay ginampanan naman ni Jay-R Siaboc.

Mga pananda
 Noong seryeng pantelebisyon ng 2008, ginamit ang mga katagang super shield at super boom imbis na sonic shield at sonic roar.

Mga sanggunian

Kategorya:Mga karakter sa komiks mula sa Pilipinas